ایمام حسن عسکرینین (ع) علمی مقامی و شاگیردلری
ایمام حسن عسکری (ع) چتین و محدودیّتلرله دولو دؤوراندا یاشاماقلارینا باخمایاراق موختلیف ساحهلرده شاگیرد تربیت ائلهمک و دینی معاریف تبلیغیندن قالمادیلار. ایمام حسن عسکری (ع) چتین و حساس دؤوراندا یاشادیلار. او حضرتین بیرینجی درجهدهکی وظیفهسی ایسلام مکتبینی قوروماق و اونون حریمینده مودافیعه ائلهمک، بو حیات باغیشلایان دینه دعوت ائلهمک و اونون اصول و دَیَرلرینی گوستریش وئرمک ایدی.
اهل بیتین (ع) هامیسی شریعتین یاییلماسی، علمین تبلیغی، اونو آیریلارینا خصوصاً علم طالیبلرینه تانیتدیرماقدا و ایسلامی عقیده و تفکّورون حریمیندن مودافیعه ائلهماکده چوخلو فیکری و عملی چالیشمالار ائدیبلر. او عظمتلی اینسانلار، اومّت ایچینده نوخبه، عالیم و معریفت و عمل منبعی ساییلیردیلار.
ایمام حسن عسکری (ع) کرامتلی آتالاری کیمی اؤز دؤورانلاریندا عمل ساحهسینده موهیم نقشلری واریدی عین حالدا اهل بیت (ع) مکتبینین معاریفینی"کیتاب" و "سونّت" محورلیگی ایله تبلیغ ائلهمگی اؤز برنامهلرینده یئریدیردیلر.
ایمام حسن عسکرینین (ع) دؤورانی یعنی هیجری اوچونجو عصر، حادیثهلی دؤورانیدی. موختلیف فیکری مکتبلر "فلسفه"، "کلام"، "اصول"، "فیقه"، "تفسیر" و "حدیث" ساحهلرینده گوجلنمیشدیلر و موقابیله گوجلری چوخالمیشدی.
بو دؤورانین مکتبلری چوخیدی. بو آرادا اهل بیت (ع) فیقه، حدیث، تفسیر، سیاسی دوشونجه، علم، کلام، فلسفه و ایسلامی معریفتده مومتاز مکتبه صاحیب ایدیلر. ایمام حسن عسکری (ع) اؤز علمی فعالیتلرینی موختلیف شاگیردلرین تربیتی، موکاتیبه یولو ایله شوبههلره جواب وئرمک کیمی موختلیف حوزهلره بؤلموشدو.
ایمام حسن عسکرینین (ع) شاگیردلری
ایمام حسن عسکرینین (ع) محضرینده اولان شاگیردلرین چوخو بو حضرتین آتاسی و جدّینین دؤورانیندان اهل بیته(ع) ایرادتلری واریدی و بعضیلری ده ایمام (ع) زمانی اونلارا قوشولموشدولار. بو اینسانلار، علملری، معاریفی و حقیقتلری او حضرتدن آلیب آیریلارینا چاتدیریردیلار.
ابو عبدالله آدینا معروف اولان بؤیوک لوغت شوناس "احمد بن ابراهیم بن اسماعیل" ایمام حسن عسکری (ع) و ایمام هادینین (ع) مخصوص صحابهلریندن ساییلیردی. احمد ابن ابراهیم ایمام حسن عسکرینن (ع) مسألهلری و خبرلری واریدی کی نئچه جیلد کیتابدا مونتشیر ائدیب. ایمامین (ع) شاگیردلری موختلیف علمی و معرفتی ساحهلرین پیشرفتینده نقشلری اولوب.
هابئله دَیرلی اینسان "احمد بن اسحاق بن عبدالله بن سعد بن احوص اشعری" ایمام حسن عسکرینین (ع) خاص صحابهلریندن ساییلیردی و ایمام زمانیدا (عج) درک ائلهدی. او هابئله قوملولارین اوستادی و شئیخی ایدی. اونون دا تألیفاتی واردیر.
چوخلو کیتابلاری اولان "حسین بن شکیب مروزی" و "صالح بن ابی حماد" دا ایمام حسن عسکرینین (ع) شاگیردلریندن ایدیلر. هابئله "کتاب الرحمه" کیتابی کیمی چوخلو کیتاب مؤلیفی، شأن و منزیلت صاحیبی"سعد بن عبدالله قمی" ده ایمامین (ع) شاگیردلریندن ایدی.
azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab